**ИНЖЕЊЕРСКА КОМОРА СРБИЈЕ РАСПИСУЈЕ КОНКУРС**

**ЗА РЕШЕЊЕ НОВОГ ВИЗУЕЛНОГ ИДЕНТИТЕТА КОМОРЕ**

**I** Предмет конкурса је израда идејно-графичког решења за нови визуелни идентитет Инжењерске коморе Србије.

**II** Конкурс је по врсти јавни; према задатку идејни; а према начину предаје анонимни.

**III** Рок за предају конкурсне документације је 30 дана од дана објављивања конкурса.

**IV** Резултати конкурса биће објављени на званичној интернет презентацији Коморе до 15 дана након завршетка рока за предају.

**V** Поступак Јавног конкурса спровешће Комисија коју je именoвао Управни одбор Инжењерске коморе Србије, а коју сачињавају три члана Коморе и два представника УЛУПУДС-а.

**VI** Комисија неће разматрати неблаговремене, непотпуне и пријаве на конкурс које нису у складу са пропозицијама конкурса, као и пријаве које нису стигле у року.

**VII** Право учешћа на конкурсу имају сви заинтересовани појединци као и правна лица.

**VIII** Пропозиције конкурса

***А)*** *Усмерење за израду идејних решења*

Нови визуелни идентитет мора бити јасно препознатљив, јединствен и једноставан.   
Знак/логотип треба да има институционални/ корпоративни дух, те да се својим изразом и визуелношћу јасно везује за снажно и респектабилно удружење вишедеценијског постојања.

Знак треба да буде прецизно конструисан и да се истиче својом препознатљивошћу а да истовремено не буде оптерећен са превише детаља, а типографија треба бити читка. Симболика на активности Коморе није нужна али би неки суптилно-префињени вид асоцијативности био предност.

Комора је организација инжењера архитектонске, грађевинске, машинске, електротехничке, саобраћајне и друге техничке струке, као и дипломираних просторних планера.

Идејно решење мора бити изведено векторском техником. Идентитет естетски мора бити на нивоу квалитета међународних високих институција или компанија и у духу савремених обележја. Пожељно је да колорит идентитета буде у складу са нашим националним бојама.

***Б)*** *Презентација идејних решења*

Идејна решења достављају се на листовима од којих сваки морају да садрже по један од следећих елемената:

1. знак/логотип у колорној употреби
2. знак/логотип у монохроматској употреби
3. дефинисање заштитног поља око знака/логотипа
4. дефинисање боја у вредностима за штампану и електронску
5. дефинисање најмање величине знака/логотипа
6. дефинисање типографије
7. примена знака/логотипа – визит карта
8. примена знака/логотипа – меморандум
9. примена знака/логотипа – кеса
10. примена знака/логотипа – аватар социјалне мреже
11. кратко и јасно објашњење концепта (од 50 до 150 речи)

***В)*** *Начин предаје конкурсних радова*

Идејна решења достављају се у коверти која садржи укоричену штампану презентацију А3 формата која мора да садржи све листове поменуте у претходном ставу. Листови морају бити обележени ауторовом шифром. У истој коверти, уз штампану презентацију, потребно је доставити (на шифром обележеном ЦД-у или УСБ-у) и електронски облик идејног решења у неком од векторских формата. Уз све ово потребно је приложити и шифром обележен затворени коверат у коме се на једном листу налази кључ шифре – ауторово име и презиме са свим контакт подацима а на другом листу Изјава о преносу свих имовинских права аутора визуелног идентитета Коморе на Инжењерску комору Србије (ова изјава треба да буде написана у слободној форми са потписом аутора).

Пријаве на конкурс доставити до 6. марта 2020. на адресу Коморе

ИНЖЕЊЕРСКА КОМОРА СРБИЈЕ, Булевар војводе Мишића 37, Београд

Са назнаком:  
*Пријава за конкурс за решење новог визуелног идентитета Коморе  
НЕ ОТВАРАТИ*

**XI Награда**

Рад који буде изабран од стране комисије биће награђен са 80.000,00 динара (нето).

**X Завршне одредбе**

Идејно решење мора бити оригинално дело аутора и не сме садржавати делове других ауторских дела.

Предајом конкурсних радова учесници прихватају све пропозиције конкурса а награђено решење постаје искључиво власништво Инжењерске коморе Србије.

Организатор конкурса има право да, одлуком Комисије, не прихвати ни једно од пристиглих решења.

**Контакт: milana.milovic@ingkomora.rs**